1.  ปัจจัยความเสี่ยง

2.1 ความมั่นคงของลูกค้า

บริษัทประกอบธุรกิจในลักษณะผลิตตามคำสั่งซื้อของลูกค้า
ซึ่งส่วนใหญ่เป็นผู้ผลิตที่มีชื่อเสียงระดับโลกและมีฐานการผลิตอยู่ในประเทศไทยแบ่งออกเป็นกลุ่มใหญ่
ๆ ออกเป็น 3 กลุ่ม คือ กลุ่มอุตสาหกรรมเครื่องปรับอากาศในรถยนต์ เช่น Siam Zexel ,
Nippon Denso, Calsonic กลุ่มเครื่องปรับอากาศในอาคาร เช่น Mitsubishi, Fujitsu,
York, Daikin และกลุ่มคอมเพรสเซอร์ เช่น Siam Compressor, Emerson โดยในช่วง
2544 - 2547
ปีที่ผ่านมาบริษัทจัดจำหน่ายสินค้าแก่ลูกค้ารายใหญ่ที่สุดในแต่ละกลุ่มคิดเป็นสัดส่วนระหว่าง 10-20%
ต่อราย รวมเป็นสัดส่วนประมาณ 55 -75% ของรายได้จากการขาย
บริษัทจึงอาจมีความเสี่ยงจากการสูญเสียลูกค้าดังกล่าว
ซึ่งอาจมีผลกระทบต่อรายได้และกำไรของบริษัท

อย่างไรก็ดี
บริษัทมีแนวทางลดผลกระทบจากความเสี่ยงที่อาจเกิดขึ้นจากการสูญเสียลูกค้ารายใหญ่ดังกล่าว
ด้วยการเสนอแผนพัฒนาผลิตภัณฑ์ (R&D) ร่วมกับลูกค้าตั้งแต่เริ่มต้น
ซึ่งส่งผลให้บริษัทและลูกค้ามีการขยายงานและเติบโตทางธุรกิจร่วมกันและมีความสัมพันธ์ทางธุรกิจใกล้ชิดกันมากขึ้น
โดยตลอดระยะเวลามานานกว่า 8 ปีที่ผ่านมา
บริษัทได้รับคำสั่งซื้ออย่างสม่ำเสมอตลอดทั้งปีโดยได้รับความไว้วางใจจากลูกค้าทั้งในด้านคุณภาพ
ราคา การส่งมอบตรงตามกำหนดเวลา
ตลอดจนการบริการทั้งก่อนและหลังการขายที่มีประสิทธิภาพซึ่งทำให้ลูกค้ามีความเชื่อมั่นต่อบริษัท
โดยบริษัทได้รับการคัดเลือกจากลูกค้ารายใหญ่ให้อยู่ในกลุ่มผู้จัดจำหน่ายเกรดเอ
ซึ่งจะเป็นบริษัทที่ลูกค้ามีความพึงพอใจและมีแนวโน้มของการทำธุรกิจร่วมกันมากขึ้นในอนาคต
เป็นผลให้ในปี 2547 บริษัทจัดจำหน่ายสินค้าแก่ลูกค้ารายใหญ่มีสัดส่วนลดลงเหลือร้อยละ 39
ของรายได้จากการขายโดยรวม นอกจากนี้
บริษัทได้กระจายการจัดจำหน่ายผ่านลูกค้ารายอื่นๆรวมกันประมาณ 20-30 รายจากทั้ง 3
กลุ่มอุตสาหกรรมคิดเป็นสัดส่วนประมาณ 40-50% ของรายได้จากการขาย

2.2 การเปิดเสรีทางการค้าตามข้อตกลง AFTA

ภาครัฐบาลได้มีการปรับปรุงกฎระเบียบและมาตรการส่งเสริมระบบการจัดเก็บภาษีสินค้าสำเร็จรูป
และวัตถุดิบ เพื่อก่อให้เกิดความเป็นธรรมและเอื้อต่อการผลิต
การขยายตลาดการค้าเสรีระหว่างประเทศ รวมถึงการเจรจาลดข้อกีดกันทางการค้าที่มิใช่ภาษี
เพื่อป้องกันมิให้มีการย้ายฐานการผลิตไปยังตลาดอื่นในเอเชียซึ่งพร้อมเปิดรับการลงทุนจากต่างประเทศอยู่เสมอ
อันเป็นผลเนื่องมาจาก AFTA
และการยกเลิกข้อบังคับในการใช้ชิ้นส่วนภายในประเทศของอุตสาหกรรมรถยนต์ เครื่องปรับอากาศ
และคอมเพรสเซอร์ภายใต้ข้อตกลงสิทธิพิเศษทางภาษีปกติ (CEPT)
ซึ่งอัตราภาษีศุลกากรในระหว่างประเทศ ASEAN เท่ากับร้อยละ 0 ถึง 5 ในปี 2546
และยกเลิกข้อบังคับการใช้ชิ้นส่วนภายในประเทศ ASEAN ตั้งแต่วันที่ 1 มกราคม 2543
ซึ่งผลดังกล่าวทำให้การนำเข้าชิ้นส่วนจากต่างประเทศมายังประเทศไทยทำได้ง่ายขึ้นและมีต้นทุนที่ถูกลง
ดังนั้น ผู้ผลิตรถยนต์ ผู้ผลิตเครื่องปรับอากาศ
และผู้ผลิตคอมเพรสเซอร์อาจจะสั่งซื้อจากผู้ผลิตชิ้นส่วนในต่างประเทศแทนได้
ขณะเดียวกันผู้ผลิตชิ้นส่วนในประเทศของทั้ง 3
อุตสาหกรรมสามารถที่จะส่งออกไปจำหน่ายต่างประเทศเพื่อแข่งขันกับผู้ผลิตอื่นได้เช่นเดียวกัน

อย่างไรก็ตาม
บริษัทได้ประเมินสถานการณ์ดังกล่าวและเปรียบเทียบต้นทุนการผลิตของบริษัทกับคู่แข่งขันโดยเฉพาะจากต่างประเทศแล้ว
กลุ่มบริษัทยังมีข้อได้เปรียบในการแข่งขันทั้งด้านคุณภาพ บริการ และราคาที่ดีกว่า
รวมถึงความสัมพันธ์ที่ดีระหว่างบริษัทกับลูกค้า นอกจากนี้
บริษัทได้ลดความเสี่ยงที่อาจจะเกิดขึ้นจากปัจจัยดังกล่าวโดยเข้าร่วมลงทุนกับพันธมิตรต่างประเทศแล้ว
1 บริษัท คือ บริษัท เอส เอ็น ซี ไพยองซาน อีโวลูชั่น จำกัด
เป็นบริษัทร่วมทุนกับพันธมิตรประเทศเกาหลี
เพื่อร่วมกันผลิตชิ้นส่วนและจำหน่ายให้กับลูกค้าทั้งในประเทศและต่างประเทศ
เพื่อเสริมจุดแข็งของกลุ่มบริษัทและลดโอกาสทางธุรกิจของคู่แข่งขัน

3.  วัตถุดิบ

การพึ่งพาสั่งซื้อจากผู้ผลิตรายใหญ่

บริษัทมีการใช้วัตถุดิบที่สำคัญ 3 ประเภท คือ ทองแดง ทองเหลือง และอลูมิเนียม
แต่วัตถุดิบหลักที่มีมูลค่าการสั่งซื้อสูงที่สุดคือ ทองแดง คิดเป็นสัดส่วนเฉลี่ยประมาณร้อยละ 50
ของมูลค่าการสั่งซื้อทั้งหมด ในช่วง 3
ปีที่ผ่านมาบริษัทมีการสั่งซื้อทองแดงจากผู้ผลิตรายใหญ่รายหนึ่งคิดเป็นสัดส่วนเฉลี่ยประมาณร้อยละ 30
ของมูลค่าการสั่งซื้อวัตถุดิบ สำหรับวัตถุดิบประเภทอลูมิเนียม และทองเหลือง
บริษัทสั่งซื้อแยกกันจากผู้ผลิตรายอื่นซึ่งมีประมาณ 10-15 ราย ทั้งนี้
การสั่งซื้อทองแดงจากผู้ผลิตรายใหญ่ดังกล่าว
เนื่องจากเป็นผู้ผลิตที่สามารถผลิตวัตถุดิบในปริมาณและคุณภาพตรงตามที่บริษัทต้องการ
มีระดับราคาที่ยอมรับได้ และสามารถส่งมอบได้ตรงตามกำหนดเวลามาโดยตลอด
โดยบริษัทมีความสัมพันธ์ทางการค้ากับผู้ผลิตวัตถุดิบรายใหญ่มานานกว่า 8 ปี
บริษัทไม่ได้มีการทำสัญญาระยะยาวกับผู้ผลิต แต่จะดำเนินการสั่งซื้อวัตถุดิบล่วงหน้าประมาณ 3-6
เดือนโดยคำนึงถึงต้นทุนของวัตถุดิบซึ่งอ้างอิงจากราคาตลาดโลกในลอนดอนเป็นสำคัญ

อย่างไรก็ตาม บริษัทได้กระจายความเสี่ยงด้วยการสั่งซื้อวัตถุดิบทองแดงจากผู้ผลิตรายอื่นอีก 4-5
รายในประเทศที่มีคุณภาพ บริการ ราคา และเงื่อนไขทางการค้าอื่นๆที่ใกล้เคียงกัน
หรือบริษัทอาจนำเข้าจากประเทศสิงคโปร์, มาเลเชีย, ญี่ปุ่น, จีนโดยตรงได้
สำหรับการสั่งซื้ออลูมิเนียมและทองเหลือง

ราคา

เนื่องจากวัตถุดิบหลักของบริษัท คือ ทองแดง อลูมิเนียม และทองเหลือง
โดยเฉพาะทองแดงซึ่งเป็นวัตถุดิบหลักในการผลิตของบริษัทและเป็นสินค้าประเภท Commodity
ที่ประเทศไทยต้องนำเข้าจากต่างประเทศ
และมีการเปลี่ยนแปลงของราคาซื้อขายตามราคาตลาดโลกซึ่งใน 10 ปีที่ผ่านมา
ราคาของทองแดงไม่มีการเปลี่ยนแปลงมากนัก ยกเว้นในครึ่งปีแรกของปี 2547 นี้ โดยในไตรมาสที่
1 ของปี 2547 นั้นเกิดเหตุการณ์เหมืองทองแดง 2 ใน 3 แห่งของโลกเกิดการถล่ม คือ
เหมืองในประเทศชิลี และ ประเทศอินโดนีเซีย ทำให้อุปทานจำนวนมากหายไปจากตลาด
นอกจากนี้ยังเป็นผลจากการมีอุปสงค์ที่เพิ่มมากขึ้นจากการเจริญเติบโตทางเศรษฐกิจของประเทศจีนอย่างก้าวกระโดด
เป็นผลให้ราคาทองแดงปรับตัวสูงขึ้นเกือบเท่าตัวในช่วงที่ผ่านมา อย่างไรก็ตาม
บริษัทได้ดำเนินการป้องกันความเสี่ยงดังกล่าวโดยดำเนินการ ดังต่อไปนี้

1.  การศึกษาถึงภาวะตลาดของวัตถุดิบในตลาดโลกและตลาดในประเทศอย่างสม่ำเสมอ
    โดยผู้บริหารของบริษัทมีประสบการณ์ในวงการมานานกว่า 20 ปี

2.  บริษัทมีการวางแผนการสั่งซื้อที่เหมาะสม โดยปกติจะเป็นคำสั่งซื้อล่วงหน้าจากผู้ผลิตประมาณ
    3-6 เดือน โดยกำหนดราคาล่วงหน้า
    และหากราคาวัตถุดิบโดยเฉพาะทองแดงมีแนวโน้มการปรับตัวสูงขึ้น
    บริษัทจะสั่งซื้อในปริมาณที่เพียงพอต่อการนำไปใช้ผลิต

3.  การบริหารต้นทุนร่วมกับลูกค้า
    โดยบริษัทจะชี้แจงให้ลูกค้าเข้าใจถึงสถานการณ์ของวัตถุดิบให้ทราบและความจำเป็นในการปรับราคาโดยอาจจะเป็นการร่วมกันรับภาระที่เพิ่มขึ้น

    3.  ทางด้านการเงิน

ความเสี่ยงทางการเงินที่สำคัญได้แก่ ความเสี่ยงด้านการให้สินเชื่อ
ความเสี่ยงจากอัตราแลกเปลี่ยนและความเสี่ยงจากอัตราดอกเบี้ย
อย่างไรก็ตามบริษัทไม่ได้ใช้ตราสารอนุพันธ์ทางการเงินใดในการบริหารความเสี่ยงข้างต้น(สามารถดูรายละเอียดได้ในหมายเหตุประกอบงบการเงินรวมและงบการเงินบริษัท
หัวข้อเครื่องมือทางการเงิน)

4.  การมีกลุ่มผู้ถือหุ้นรายใหญ่เกินกว่าร้อยละ 50

บริษัทมีผู้ถือหุ้นรายใหญ่ คือ บริษัท เอส เอ็น ซี โฮลดิ้ง จำกัด (กลุ่มคุณสมชัย ไทยสงวนวรกุล
เป็นผู้ถือหุ้นรายใหญ่เท่ากับร้อยละ 60.78 ) ซึ่งถือหุ้นบริษัทในสัดส่วนร้อยละ 50.50
จึงทำให้กลุ่มผู้ถือหุ้นรายใหญ่ดังกล่าวสามารถคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือ การขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้